TAKUNI วิ่ง 3% ลุ้นงบ Q2 โตต่อ อานิสงส์โควิดคลี่คลาย-จ่อโอนบ้าน 10 ยูนิต
TAKUNI วิ่ง 3% ลุ้นงบ Q2 โตต่อเนื่อง รับโควิดคลี่คลายหนุนให้กิจกรรมทางเศรษฐกิจกลับมาฟื้นตัว และเตรียมโอนอสังหาฯ 10 ยูนิต ดันผลงานเด่น
TAKUNI วิ่ง 3% ลุ้นงบ Q2 โตต่อเนื่อง รับโควิดคลี่คลายหนุนให้กิจกรรมทางเศรษฐกิจกลับมาฟื้นตัว และเตรียมโอนอสังหาฯ 10 ยูนิต ดันผลงานเด่น
27 พ.ค. 2565

ผู้สื่อข่าวรายงานว่าวันนี้ (27 เม.ย. 2565) ราคาหุ้นบริษัท ทาคูนิ กรุ๊ป จำกัด (มหาชน) หรือ TAKUNI ณ เวลา 10:46 น. อยู่ที่ระดับ 1.94 บาท เพิ่มขึ้น 0.05 บาท หรือ 2.65% โดยทำจุดสูงสุดที่ 1.95 บาท และทำจุดต่ำสุดที่ 1.91 บาท ด้วยมูลค่าการซื้อขาย 60.08 ล้านบาท

นางสาวนิตา ตรีวีรานุวัฒน์ รองประธานเจ้าหน้าที่บริหาร TAKUNI เปิดเผยว่า บริษัทคาดผลประกอบการในช่วงไตรมาส 2/2565 จะสามารถเติบโตได้อย่างต่อเนื่องจากไตรมาส 1/2565 ที่กำไรเติบโตถึง 54.32% เมื่อเทียบกับช่วงเดียวกันของปีก่อน โดยได้รับปัจจัยหนุนจากธุรกิจบริการทดสอบและตรวจสอบด้านความปลอดภัยทางวิศวกรรมกลับมาเริ่มดำเนินการได้ตามปกติ และได้ขยายกลุ่มลูกค้าไปยังธุรกิจโรงไฟฟ้ามากขึ้น
นอกจากนี้บริษัทย่อย คือ บมจ.ซี เอ แซด (ประเทศไทย) (CAZ) ปัจจุบันมีงานในมือ (Backlog) แล้วกว่า 3,881 ล้านบาท ซึ่งเป็นงานที่มีมาร์จิ้นค่อนข้างสูง และบริษัทยังคงเดินหน้าเข้าประมูลงานใหม่ทั้งหมด 6 โครงการในกลุ่ม Oil &amp; Gas ที่จะทยอยรู้ผลในช่วงที่เหลือของปีนี้ ทั้งจากโครงการที่ต่อเนื่องจากโครงการเดิม และโครงการใหม่ โดยบริษัทคาดหวังจะได้งานไม่ต่ำกว่า 60% ของมูลค่างานทั้งหมดที่เข้าประมูล
ขณะเดียวกัน TAKUNI จะเริ่มรับรู้ส่วนแบ่งกำไรจากบริษัทร่วมทุนธุรกิจอสังหาริมทรัพย์ บริษัท เอ็กซ์แซคท์ เรียลเอสเตท จำกัด ซึ่ง TAKUNI ถือหุ้นในสัดส่วน 40% และบริษัท เอซ เอสเตท กรุ๊ป จำกัด ในสัดส่วน 60% โครงการแรกมีมูลค่าโครงการ 800 ล้านบาท โดยปัจจุบันมียอดขายแล้วจำนวน 78 ยูนิต จากทั้งหมด 95 ยูนิต คาดจะเริ่มโอนกรรมสิทธิ์ในช่วงไตรมาส 2/2565 นี้ราว 10 ยูนิต
“หลังจากสถานการณ์การแพร่ระบาดของเชื้อไวรัสโควิด-19 คลี่คลายมาอย่างต่อเนื่อง เป็นส่วนช่วยหนุนให้กิจกรรมทางเศรษฐกิจกลับมาฟื้นตัว การลงทุนกลับมามากขึ้น การดำเนินโครงการต่างๆทำได้ดียิ่งขึ้น ส่งผลให้ทิศทางผลประกอบการมีการเติบโตได้อย่างต่อเนื่องตั้งแต่ช่วงต้นปีที่ผ่านมา” นางสาวนิตา กล่าว